KIRJALLINEN KYSYMYS E-0972/02 esittäjä(t): Nelly Maes (Verts/ALE) komissiolle. Komission suorittama rakennerahastojen valvonta Henegouwenin maakunnassa.



Virallinen lehti nro 301 E , 05/12/2002 s. 0074 - 0075



KIRJALLINEN KYSYMYS E-0972/02 esittäjä(t): Nelly Maes (Verts/ALE) komissiolle (10. huhtikuuta 2002) Aihe: Komission suorittama rakennerahastojen valvonta Henegouwenin maakunnassa Ohjelmakaudella 20002006 rahoitetaan Henegouwenin maakunnassa asteittaisen siirtymisen aikana hankkeita tavoitteen 1 rahastoista. Maakunta saa tukea myös muista ohjelmista, kuten esimerkiksi Euroopan sosiaalirahastosta, Euroopan aluekehitysrahastosta ja Euroopan maatalouden ohjaus- ja tukirahastosta. Jäsenvaltiot ja niiden alaiset elimet valitsevat täysin tai osittain näistä rahastoista rahoitettavat hankkeet ja tukevat niitä. Komissiolla on valtuudet valvoa valittuja hankkeita. Mitkä komission eri pääosastot ovat vastuussa valvonnasta, joka on jo suoritettu Henegouwenin maakunnassa, ja mitä valvontakriteereitä käytetään? Onko komissio jo tarkastanut yhteisön Henegouwenissa (eri rahastoista) ohjelmakaudella 20002006 rahoitettavat hankkeet? 1. Jos komissio on jo tarkastanut hankkeet, voiko komissio antaa selvityksen tarkastuksista ja niiden tuloksista? 2. Jos komissio ei ole tarkastanut hankkeita, onko tarkastuksia vireillä, ja jos niitä on vireillä, niin missä ne ovat käynnissä? Mitkä esteet viivyttävät tarkastuksia? Onko komissiolla yleiskäsitystä Henegouwenissa suoritetuista tarkastuksista ja niiden tuloksista ohjelmakaudella 19941999? Viitataanko molemmista ohjelmakausista tehdyissä selvityksissä toimijoihin ja urakoitsijoihin, jotka ovat toteuttaneet viranomaisten toimeksiannosta tiettyjä hankkeita? 1. Jos niissä viitataan, niin voiko komissio antaa siitä selvityksen? 2. Jos niissä ei viitata, niin tietääkö komissio miltä taholta asiasta saisi tietoa? Michel Barnier'n komission puolesta antama vastaus (25. kesäkuuta 2002) Pääosastot, joilla on valtuutus valvoa rakennerahastoista osarahoitettuja ohjelmia, ovat seuraavat: - Aluepolitiikan pääosasto: Euroopan aluekehitysrahaston tuet - Työllisyyden ja sosiaaliasioiden pääosasto: Euroopan sosiaalirahaston (ESR) tuet - Maatalouden pääosasto: Euroopan maatalouden ohjaus- ja tukirahaston (EMOTR) ohjausosaston tuet - Kalastuksen pääosasto: kalatalouden ohjauksen rahoitusvälineen (KOR) tuet. Päävastuu unionin rahoittamien ohjelmien tarkastamisesta on jäsenvaltioiden asianomaisilla viranomaisilla. Tämän lisäksi komission yksiköt valvovat: - järjestelmiä - ohjelmia ja hankkeita otannan perusteella. Tarkastettavat ohjelmat valitaan riskianalyysin perusteella. Lisäksi varmistetaan, että kaikkien jäsenvaltioiden ja ohjelmatyyppien maantieteellinen kattavuus on riittävä. Lisäksi Euroopan petostentorjuntavirastolla (OLAF) on toimivalta tutkia sääntöjenvastaisuuksia ja petoksia. Hainautin maakunnassa ohjelmakaudella 20002006 aloitettu hanke on tällä hetkellä tutkittavana OLAFissa. Aluepolitiikan pääosasto viimeistelee tällä hetkellä ohjelmakauteen 19941999 liittyvää työsuunnitelmaa, joka on yksittäisten ohjelmien päättämiseen liittyvien tarkastusten valinnan ja toimeenpanon perustana. Yksittäisiä hankkeita esitellään ja niistä mainitaan myös valvontakertomuksissa. Kalastuksen pääosasto suorittaa ohjelmakautta 19941999 koskevia yksittäisiä tarkastuksia sen jälkeen, kun pyyntö ohjelmien päättymiseen liittyvästä loppumaksusta on jätetty. Näiden tarkastusten tulokset mainitaan loppukertomuksessa. OLAF on suorittanut tutkimuksia, joista selviävät Hainautin maakunnassa ohjelmakaudella 19941999 aloitettujen, nyt jo päättyneiden hankkeiden väliset yhteydet. Koska rakennerahastojen hallinnossa vastuu on hajautettu, komissio pyytää parlamentin jäsentä ottamaan ohjelmien hallintoviranomaisiin hankkeiden toimijoita sekä mahdollisesti urakoitsijoita koskevien tietojen saamiseksi yhteyttä seuraavaan osoitteeseen: Ministère de la Région wallonne, Direction générale de l'économie et de l'emploi, Division de la Politique économique, Direction des Programmes européens, Place de la Wallonie 1, B-5100 Jambes Namur (Belgia).